Nachere Wuche hani mini Reisepartnerin scho gwaechslet und d Sonja isch vo de Schwiz uf Quito cho. Denn hani grad nomal choenne de Guide spiele, unterdesse kaenni ja die Stadt scho raecht guet. Denn hani d Sonja natuerlich au echli muesse verarsche und ha ihre Seich agaeh. Zum Bispiel, dass Quito en unterirdischi Stadt heig und womer uf de Terrasse i uesem Hostel ine Glassschiebe inegluegt hend und sich d Stadt mit de Liechter  so drinne reflektiert hed, hed d Sonja nur no gseit: "Was ehrlich, isch ja voll krass!". Nachdem michs voll vertaetscht hed, isch gli uscho, dass das en chline Jux gsi isch. Nach es paar Taeg hend mir denn beidi gnueg uebercho vo de Stadt und sind uf Otavalo gange. Det macht d Sonja es Voluntariatsprojekt binere Schuel bis Endi Jahr. Otavalo isch no richtig kulturell, die enge Kopfsteipflasterstrasse sind gfuellt vo indigene Luet, Haendler, Verkauefer, Muskier usw. Ich ha denn d Sonja grad mal welle ifuehre  id Waelt vo de Aesskultur, damit sich ihre Mage a die Bazillene dragwoehnt und so sind mir ufen riesige Maert gange. Det heds alles Moegliche zum Aesse im Agebot gha. Maengisch hesch ned gwuesst, was es isch und de Fleischsektor hemmer grad emal usseglah. Denn hemmer ues fuer arroz mixto (gmischts Riis) entschiede. Det drinne heds so bruuni Chuegeli gha, das isch glaubs us Laebere gsi, denn heds no Eier drinne gha und Salat heds dezue gaeh. Es hed ned so amaechelig usgseh, aber mir hend immerhin d Haelfti  gaesse. I kuerzeschter Zit hemmer jenschti Iheimischi um ues gha, wo ues unterhalte und usgfragt hend. Denn am Abig heds agfange. De Sonja ihre Buuch hed afe rumple und s Resultat isch gsi, dass es bi ihre die ganz Nacht und de ganz naechscht Tag obe und unne use cho isch. Mir heds nuet gmacht, Amazoonico sei Dank! :-) Ha denn aber scho chli es schlaechts Gwuesse gha, dassi de Sonja grad sone krasse Afang beschert han, doch mir hend beidi muesse drueber lache.